CELEX: 52019PC0587
Language: ro
Date: 2019-11-14
Title: Propunere de DECIZIE A CONSILIULUI privind poziția care trebuie adoptată în numele Uniunii Europene în cadrul comitetului mixt instituit prin Acordul privind transportul aerian dintre Canada și Comunitatea Europeană și statele sale membre

COMISIA EUROPEANĂ
            Bruxelles, 14.11.2019
            COM(2019) 587 final
            2019/0260(NLE)
            Propunere de
            DECIZIE A CONSILIULUI
            privind poziția care trebuie adoptată în numele Uniunii Europene în cadrul comitetului mixt instituit prin Acordul privind transportul aerian dintre Canada și Comunitatea Europeană și statele sale membre
            
               
         
         
            
               EXPUNERE DE MOTIVE
            
            
               1.Obiectul propunerii
            
            
               Prezenta propunere se referă la decizia de stabilire a poziției care trebuie adoptată în numele Uniunii în cadrul Comitetului mixt instituit prin Acordul privind transportul aerian dintre Canada și Comunitatea Europeană și statele sale membre („acordul”)
                  1
               .
            
            
               2.Contextul propunerii
            
            
               2.1.Acordul privind transportul aerian dintre Canada și Comunitatea Europeană și statele sale membre
            
            
               Acest acord este un acord cuprinzător care înlocuiește dispozițiile relevante ale acordurilor bilaterale existente încheiate de statele membre cu Canada. Acordul elimină toate restricțiile existente în ceea ce privește drepturile transportatorilor aerieni atât din Uniune, cât și din Canada de a opera zboruri între puncte din Uniunea Europeană și puncte din Canada. În acest sens, acordul elimină obstacolele din calea capacității transportatorilor aerieni din Uniune de a beneficia de dreptul de stabilire pe teritoriul Uniunii, inclusiv de dreptul de acces nediscriminatoriu la piață, în legătură cu furnizarea de servicii aeriene către și dinspre Canada. 
            
            
               Acordul a intrat în vigoare la 16 mai 2019. 
            
            
               2.2.Comitetul mixt
            
            
               Comitetul mixt este instituit prin articolul 17 din acord. Sarcinile sale principale sunt de a încuraja cooperarea dintre părți și de a examina orice aspect legat de funcționarea sau de punerea în aplicare a acestui acord, inclusiv (dar fără a se limita la): (a) examinarea condițiilor de piață care afectează serviciile aeriene vizate de acord; (b) schimbul de informații, inclusiv consilierea cu privire la modificările aduse legislației și politicilor interne, care afectează acordul; (c) examinarea unor domenii potențiale pentru a fi incluse în acord, inclusiv recomandarea introducerii unor modificări în textul acordului; (d) recomandarea condițiilor, a procedurilor și a modificărilor necesare pentru ca noile state membre să devină părți la acord; și (e) discutarea aspectelor legate de investiții, de proprietate și de control și confirmarea îndeplinirii condițiilor pentru deschiderea progresivă a drepturilor de trafic, astfel cum se prevede în anexa 2 la acord. De asemenea, comitetul mixt dezvoltă cooperarea și încurajează schimburile la nivel de experți cu privire la noile inițiative legislative sau de reglementare. 
            
            
               Comitetul mixt adoptă decizii, în cazul în care acordul prevede în mod expres acest lucru, și toate deciziile se iau prin consens. Comitetul mixt își adoptă, printr-o decizie, regulamentul de procedură. 
            
            
               2.3.Actul avut în vedere al comitetului mixt
            
            
               În cursul primei sale reuniuni, comitetul mixt urmează să adopte o decizie privind adoptarea regulamentului său de procedură („actul avut în vedere”). 
            
            
               Scopul actului avut în vedere este adoptarea, în conformitate cu articolul 17 alineatul (8) din acord, a regulamentului de procedură pe care se bazează organizarea comitetului mixt, pentru a permite punerea în aplicare a acordului.
            
            
               3.Poziția care trebuie adoptată în numele Uniunii
            
            
               Poziția care trebuie adoptată în numele Uniunii ar trebui să vizeze adoptarea regulamentului de procedură al comitetului mixt Canada-UE. Această poziție ar trebui să se bazeze pe proiectul de decizie a comitetului mixt.
            
            
               4.Temeiul juridic
            
            
               4.1.Temeiul juridic procedural
            
            
               4.1.1.Principii
            
            
               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului”.
            
         
         
            
               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. El include, de asemenea, instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”.
            
            
               4.1.2.Aplicarea în cazul de față
            
            
               Comitetul mixt este un organism instituit printr-un acord, și anume prin Acordul privind transportul aerian dintre Canada și Comunitatea Europeană și statele sale membre.
            
            
               Actul pe care comitetul mixt este invitat să îl adopte este un act cu efecte juridice, deoarece impune părților obligații în temeiul dreptului internațional. 
            
            
               Actul avut în vedere nu completează și nici nu schimbă cadrul instituțional al acordului.
            
            
               Prin urmare, temeiul juridic procedural al propunerii de decizie este articolul 218 alineatul (9) din TFUE.
            
            
               4.2.Temeiul juridic material
            
            
               4.2.1.Principii
            
            
               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. Dacă actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.
            
            
               4.2.2.Aplicarea în cazul de față
            
            
               Obiectivul principal și conținutul actului avut în vedere se referă la transportul aerian.
            
            
               Prin urmare, temeiul juridic material al deciziei propuse este articolul 100 alineatul (2) din TFUE.
            
            
               4.3.Concluzie
            
            
               Temeiul juridic al deciziei propuse ar trebui să fie articolul 100 alineatul (2) din TFUE, coroborat cu articolul 218 alineatul (9) din TFUE.
            
            
               5.Publicarea actului avut în vedere
            
            
               Întrucât actul comitetului mixt va stabili regulamentul său de procedură, este oportună publicarea acestuia în Jurnalul Oficial al Uniunii Europene după adoptare.
            
            
               2019/0260 (NLE)
            
            
               Propunere de
            
            
               DECIZIE A CONSILIULUI
            
            
               privind poziția care trebuie adoptată în numele Uniunii Europene în cadrul comitetului mixt instituit prin Acordul privind transportul aerian dintre Canada și Comunitatea Europeană și statele sale membre
            
         
         
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 100 alineatul (2), coroborat cu articolul 218 alineatul (9),
            
            
               având în vedere propunerea Comisiei Europene,
            
            
               întrucât:
            
            
               (1)Acordul privind transportul aerian dintre Canada și Comunitatea Europeană și statele sale membre („acordul”) a fost încheiat de Uniune prin Decizia (UE) 2019/702 a Consiliului
                  2
                și a intrat în vigoare la 16 mai 2019. 
            
            
               (2)Articolul 17 din acord instituie un comitet mixt însărcinat să asigure funcționarea și punerea în aplicare corespunzătoare a acordului.
            
            
               (3)Conform articolului 17 alineatul (8) din acord, comitetul mixt trebuie să își adopte propriul regulament de procedură.
            
            
               (4)Pentru a asigura punerea în aplicare eficace a acordului, regulamentul de procedură al comitetului mixt ar trebui adoptat.
            
            
               (5)Poziția Uniunii în cadrul comitetului mixt ar trebui, prin urmare, să se bazeze pe proiectul de decizie a comitetului mixt atașat,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția care trebuie adoptată în numele Uniunii în cadrul primei reuniuni a comitetului mixt instituit prin articolul 17 din Acordul privind transportul aerian dintre Canada și Comunitatea Europeană și statele sale membre, în legătură cu adoptarea regulamentului de procedură al comitetului mixt, se bazează pe proiectul de decizie a comitetului mixt atașat la prezenta decizie.
            
            
               Articolul 2
            
            
               Prezenta decizie se adresează Comisiei.
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        Decizia (UE) 2019/702 a Consiliului din 15 aprilie 2019 privind încheierea, în numele Uniunii, a Acordului privind transportul aerian dintre Comunitatea Europeană și statele sale membre, pe de o parte, și Canada, pe de altă parte. JO L 120, 8.5.2019, p. 1-2.
               
               
                  
                     (2)
                  
                        JO L 120, 8.5.2019, p. 1.
               
            
      
    ---documentbreak--- 
      
         
               COMISIA EUROPEANĂ
            Bruxelles, 14.11.2019
            COM(2019) 587 final
            ANEXĂ
            la
            Propunerea de decizie a Consiliului
            privind poziția care trebuie adoptată în numele Uniunii Europene în cadrul comitetului mixt instituit prin Acordul privind transportul aerian dintre Canada și Comunitatea Europeană și statele sale membre
            
               
         
         
            
               ANEXĂ 
            
            
               Proiect
            
            
               Decizia nr. 1/2019 a comitetului mixt Canada/UE instituit în temeiul Acordului privind transportul aerian dintre Canada și Comunitatea Europeană și statele sale membre
            
            
               din [data]
            
            
               de adoptare a regulamentului său de procedură
            
            
            
               COMITETUL MIXT CANADA-UE,
            
            
               având în vedere Acordul privind transportul aerian dintre Canada și Comunitatea Europeană și statele sale membre („acordul”), în special articolul 17,
            
            
               DECIDE:
            
            
            
               Articol unic
            
            
               Se adoptă regulamentul de procedură al comitetului mixt, prevăzut în anexa la prezenta decizie.
            
            
               Adoptată la …,
            
            
            
               Pentru comitetul mixt, 
            
            
               Șeful delegației Uniunii Europene
            
            
               [nume]
            
            
            
               Șeful delegației canadiene
            
         
         
            
               [nume]
            
            
                  
                     
                     
                     
            
            
               Regulament de procedură
            
            
            
               COMITETUL MIXT
            
            
               având în vedere Acordul privind transportul aerian dintre Canada și Comunitatea Europeană și statele sale membre, în special articolul 17,
            
            
            
               ADOPTĂ URMĂTORUL REGULAMENT DE PROCEDURĂ 
            
            
            
               Articolul 1
            
            
               Șefii de delegație
            
            
               (1)
                     Comitetul mixt va fi compus din reprezentanți ai părților. 
            
            
               (2)
                     Comitetul mixt va fi prezidat în comun de șefii delegațiilor părților. 
            
            
            
               Articolul 2
            
            
               Reuniunile
            
            
               (1)
                     Comitetul mixt se va reuni cel puțin o dată pe an, responsabilitatea găzduirii revenind în mod alternativ părților. În plus, oricare dintre părți poate solicita convocarea unei reuniuni a comitetului mixt în temeiul articolului 17 alineatul (3) din acord. 
            
            
               (2)
                     Comitetul mixt poate organiza reuniuni față în față sau prin alte mijloace (teleconferințe sau videoconferințe).
            
            
            
               Articolul 3
            
         
         
            
               Delegațiile
            
            
               (1)
                     Înaintea unei reuniuni, șefii delegațiilor se vor informa reciproc cu privire la componența prevăzută a delegațiilor lor pentru reuniunea respectivă.
            
            
               (2)
                     Reprezentanți ai părților interesate din sectorul transportului aerian pot fi invitați să participe la reuniuni în calitate de observatori, în cazul în care comitetul mixt convine în acest sens.
            
            
               (3)
                     Comitetul mixt poate conveni să invite și alte părți interesate sau experți să participe la reuniuni, pentru a oferi informații cu privire la subiecte specifice.
            
            
            
               Articolul 4
            
            
               Secretariatul
            
            
               Un funcționar al Comisiei Europene și un funcționar al guvernului Canadei vor exercita în comun funcțiile de secretari ai comitetului mixt.
            
            
            
               Articolul 5
            
            
               Ordinea de zi a reuniunilor
            
            
               (1)
                     Șefii delegațiilor vor stabili de comun acord ordinea de zi provizorie a fiecărei reuniuni. Pentru a facilita distribuirea către membrii fiecărei delegații și consultarea cu aceștia, în măsura posibilului, această ordine de zi provizorie va fi stabilită cu cel puțin 15 zile înainte de data reuniunii.
            
            
               (2)
                     Comitetul mixt adoptă ordinea de zi la începutul fiecărei reuniuni. Pe ordinea de zi pot fi incluse și alte puncte decât cele care figurează pe ordinea de zi provizorie, în cazul în care comitetul mixt convine în acest sens.
            
            
               (3)
                     Șefii delegațiilor pot reduce termenul indicat la alineatul (1) pentru a ține seama de caracterul urgent al unei anumite chestiuni.
            
            
            
               Articolul 6
            
            
               Procesul-verbal al reuniunii
            
            
               (1)
                     La sfârșitul fiecărei reuniuni a comitetului mixt se va întocmi un proiect de proces-verbal al reuniunii. El va indica punctele discutate și concluziile comune la care s-a ajuns, inclusiv eventualele recomandări și decizii adoptate. 
            
            
               (2)
                     Procesul-verbal al reuniunii va fi aprobat în scris de către șefii delegațiilor, în termen de 30 de zile de la data reuniunii sau până la o altă dată stabilită de părțile la acord.
            
            
               (3)
                     Odată aprobat, procesul-verbal al reuniunii va fi semnat de șefii delegațiilor și fiecare parte va păstra câte un exemplar original. Părțile pot stabili ca această cerință să fie îndeplinită prin semnarea și schimbul de exemplare electronice.
            
         
         
            
               (4)
                     În absența unor dispoziții contrare, reuniunile comitetului mixt nu vor fi publice. Procesul-verbal al reuniunii și schimburile de corespondență, după caz, vor fi publice, cu excepția cazului în care una dintre părți solicită contrariul. Dacă este necesar, comitetul mixt poate conveni să recomande publicarea unui comunicat de presă comun.
            
            
            
               Articolul 7
            
            
               Procedura scrisă
            
            
               Atunci când este necesar și motivat în mod corespunzător, deciziile și recomandările comitetului mixt pot fi adoptate prin procedură scrisă. În acest scop, șefii delegațiilor își vor transmite reciproc proiectele de măsuri pentru care este solicitat avizul comitetului mixt, care poate fi apoi confirmat prin schimb de corespondență. 
            
            
            
               Articolul 8
            
            
               Deliberări
            
            
               (1)
                     Comitetul mixt își va adopta deciziile și va formula recomandări pe bază de consens. 
            
            
               (2)
                     Deciziile sau recomandările comitetului mixt vor fi intitulate „Decizia” și, respectiv, „Recomandarea”, aceste titluri fiind urmate de un număr de ordine, de data adoptării și de o descriere a obiectului lor.
            
            
               (3)
                     Deciziile și recomandările comitetului mixt vor fi semnate de șefii delegațiilor și atașate la procesul-verbal al reuniunii.
            
            
               (4)
                     Orice decizie adoptată de comitetul mixt va fi pusă în aplicare de către părți în conformitate cu propriile proceduri interne.
            
            
            
               Articolul 9
            
            
               Grupurile de lucru
            
            
               (1)
                     Comitetul mixt poate conveni să înființeze grupuri de lucru pentru a studia aspecte specifice relevante pentru acord. Mandatul unui grup de lucru va fi aprobat de comitetul mixt și inclus în procesul-verbal al reuniunii corespunzător.
            
            
               (2)
                     Componența grupurilor de lucru va fi stabilită de comitetul mixt.
            
            
               (3)
                     Grupurile de lucru vor raporta comitetului mixt. Ele nu pot lua decizii, dar pot transmite recomandări comitetului mixt.
            
            
               (4)
                     Comitetul mixt poate conveni în orice moment să dizolve orice grupuri de lucru existente, să le modifice mandatele sau să înființeze noi grupuri de lucru care să îl asiste în îndeplinirea sarcinilor sale.
            
            
         
         
            
               Articolul 10
            
            
               Cheltuielile
            
            
               (1)
                     Membrii fiecărei delegații vor suporta cheltuielile aferente participării lor la o reuniune sau la un grup de lucru.
            
            
               (2)
                     Orice alte cheltuieli aferente organizării reuniunilor sunt suportate de partea care găzduiește reuniunea.
            
            
            
            
               Articolul 11
            
            
               Modificarea regulamentului de procedură
            
            
               Comitetul mixt poate modifica în orice moment prezentul regulament de procedură, printr-o decizie adoptată în conformitate cu articolul 8.